CELEX: 32022D0614
Language: el
Date: 2022-02-11 00:00:00
Title: Απόφαση (ΕΕ) 2022/614 του Συμβουλίου της 11ης Φεβρουαρίου 2022 για την υπογραφή, εξ ονόματος της Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μαυρικίου σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου

13.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/43
               
            
         ΑΠΟΦΑΣΗ (ΕΕ) 2022/614 ΤΟΥ ΣΥΜΒΟΥΛΙΟΥ
         της 11ης Φεβρουαρίου 2022
         για την υπογραφή, εξ ονόματος της Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μαυρικίου σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου (1) («η συμφωνία»), εγκρίθηκε με την απόφαση 2014/146/ΕΕ του Συμβουλίου (2) και τέθηκε σε ισχύ στις 28 Ιανουαρίου 2014.
                  
               
                     (2)
                  
                  
                     Η εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου (3) («το πρωτόκολλο») άρχισε στις 8 Δεκεμβρίου 2017 για περίοδο τεσσάρων ετών. Το πρωτόκολλο έληξε στις 7 Δεκεμβρίου 2021.
                  
               
                     (3)
                  
                  
                     Στις 28 Σεπτεμβρίου 2021 το Συμβούλιο εξουσιοδότησε την Επιτροπή να αρχίσει διαπραγματεύσεις με την κυβέρνηση της Δημοκρατίας του Μαυρικίου για τη σύναψη νέου πρωτοκόλλου σχετικά με την εφαρμογή της συμφωνίας.
                  
               
                     (4)
                  
                  
                     Εν αναμονή της ολοκλήρωσης των διαπραγματεύσεων για την ανανέωση του πρωτοκόλλου, η Επιτροπή διαπραγματεύθηκε, εξ ονόματος της Ένωσης, συμφωνία υπό μορφή ανταλλαγής επιστολών μεταξύ της Ένωσης και της Δημοκρατίας του Μαυρικίου για την παράταση του πρωτοκόλλου για μέγιστη περίοδο έξι μηνών. Οι διαπραγματεύσεις για την παράταση του πρωτοκόλλου ολοκληρώθηκαν επιτυχώς και η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μαυρικίου σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου («η συμφωνία υπό μορφή ανταλλαγής επιστολών») μονογραφήθηκε στις 6 Δεκεμβρίου 2021.
                  
               
                     (5)
                  
                  
                     Στόχοι της συμφωνίας υπό μορφή ανταλλαγής επιστολών είναι να δοθεί στην Ένωση και στη Δημοκρατία του Μαυρικίου η δυνατότητα να εξακολουθήσουν να συνεργάζονται για την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στα ύδατα του Μαυρικίου, καθώς και να δοθεί η δυνατότητα στα σκάφη της Ένωσης να ασκούν τις αλιευτικές τους δραστηριότητες στα συγκεκριμένα ύδατα.
                  
               
                     (6)
                  
                  
                     Η συμφωνία υπό μορφή ανταλλαγής επιστολών πρέπει να υπογραφεί, με την επιφύλαξη μεταγενέστερης σύναψής της.
                  
               
                     (7)
                  
                  
                     Για να περιοριστεί η διακοπή της αλιευτικής δραστηριότητας των ευρωπαϊκών σκαφών στα ύδατα του Μαυρικίου, η συμφωνία υπό μορφή ανταλλαγής επιστολών πρέπει να εφαρμοστεί σε προσωρινή βάση, εν αναμονή της ολοκλήρωσης των αναγκαίων διαδικασιών για την έναρξη ισχύος της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται η υπογραφή, εξ ονόματος της Ένωσης, της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μαυρικίου σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου, με την επιφύλαξη της σύναψης της εν λόγω συμφωνίας (4).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών εξ ονόματος της Ένωσης.
         
         
            Άρθρο 3
            Η συμφωνία υπό μορφή ανταλλαγής επιστολών εφαρμόζεται σε προσωρινή βάση, σύμφωνα με το σημείο 10) της συμφωνίας υπό μορφή ανταλλαγής επιστολών, από την 1η Ιανουαρίου 2022 ή από οποιαδήποτε άλλη μεταγενέστερη ημερομηνία υπογραφής της, εν αναμονή της ολοκλήρωσης των αναγκαίων διαδικασιών για την έναρξη ισχύος της.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 11 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 79 της 18.3.2014, σ. 3.
         
            (2)  Απόφαση 2014/146/ΕΕ του Συμβουλίου, της 28ης Ιανουαρίου 2014, σχετικά με τη σύναψη συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου (ΕΕ L 79 της 18.3.2014, σ. 2).
         
            (3)  ΕΕ L 279 της 28.10.2017, σ. 3.
         
            (4)  Βλέπε σελίδα 45 της παρούσας Επίσημης Εφημερίδας.